CELEX: 32021R1350
Language: sl
Date: 2021-05-06 00:00:00
Title: Delegirana uredba Komisije (EU) 2021/1350 z dne 6. maja 2021 o dopolnitvi Uredbe (EU) 2016/1011 Evropskega parlamenta in Sveta v zvezi z regulativnimi tehničnimi standardi, ki določajo zahteve za zagotovitev, da so ureditve upravljanja upravljavca dovolj zanesljive (Besedilo velja za EGP)

13.8.2021   
               
               
                  SL
               
               
                  Uradni list Evropske unije
               
               
                  L 291/9
               
            
         DELEGIRANA UREDBA KOMISIJE (EU) 2021/1350
         z dne 6. maja 2021
         o dopolnitvi Uredbe (EU) 2016/1011 Evropskega parlamenta in Sveta v zvezi z regulativnimi tehničnimi standardi, ki določajo zahteve za zagotovitev, da so ureditve upravljanja upravljavca dovolj zanesljive
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2016/1011 Evropskega parlamenta in Sveta z dne 8. junija 2016 o indeksih, ki se uporabljajo kot referenčne vrednosti v finančnih instrumentih in finančnih pogodbah ali za merjenje uspešnosti investicijskih skladov, in spremembi direktiv 2008/48/ES in 2014/17/EU ter Uredbe (EU) št. 596/2014 (1) in zlasti člena 4(9) Uredbe,
         ob upoštevanju naslednjega:
         
                     (1)
                  
                  
                     Da bi bila ureditev upravljanja upravljavcev referenčnih vrednosti zanesljiva, bi morala zagotoviti organizacijsko strukturo, ki bi na jasen in dokumentiran način določala postopke za sprejemanje vodstvenih odločitev, hierarhijo notranjega poročanja ter dodelitev funkcij in odgovornosti oseb, vključenih v zagotavljanje referenčne vrednosti.
                  
               
                     (2)
                  
                  
                     Zanesljiva ureditev upravljanja bi morala omogočati opredelitev in obvladovanje morebitnih navzkrižij interesov, do katerih lahko pride v organizacijski strukturi upravljavcev referenčnih vrednosti. Zato bi morale ureditve upravljanja upravljavcev referenčnih vrednosti zlasti določati strukturo upravljalnega organa ter njegove vloge in odgovornosti.
                  
               
                     (3)
                  
                  
                     Zaradi okoliščine, ki lahko povzroči navzkrižje interesov, oseba, vpletena v to navzkrižje interesov, ni samodejno izključena iz sodelovanja pri zagotavljanju referenčne vrednosti. Upravljavci referenčnih vrednosti bi morali kljub temu opredeliti vse okoliščine, ki bi lahko povzročile potencialno ali dejansko navzkrižje interesov, jih oceniti in po potrebi določiti blažilne ukrepe.
                  
               
                     (4)
                  
                  
                     Upravljavci referenčnih vrednosti, ki so del skupine, bi morali ustrezno oceniti morebitne posledice strukture skupine za svoje ureditve upravljanja. V okviru takšne ocene bi bilo treba preučiti, ali lahko iz tega izhajajoča navzkrižja interesov ogrozijo njihovo zmožnost izpolnjevanja regulativnih obveznosti. Oceniti bi bilo treba tudi, ali bi struktura skupine ali dejstvo, da je član upravljalnega organa upravljavca tudi član upravnega odbora drugih subjektov iste skupine, lahko ogrozilo neodvisnost upravljavcev. Ti upravljavci referenčnih vrednosti bi morali sprejeti posebne postopke za preprečevanje in obvladovanje navzkrižij interesov, ki lahko izhajajo iz te strukture skupine.
                  
               
                     (5)
                  
                  
                     Upravljavci, ki so del skupine, bi morali imeti možnost iskati sinergije na ravni skupine. Vendar bi morale biti funkcije, oddane v zunanje izvajanje znotraj skupine, skladne s členom 10 Uredbe (EU) 2016/1011 in vsemi drugimi ustreznimi določbami navedene uredbe.
                  
               
                     (6)
                  
                  
                     V skladu z načelom sorazmernosti upravljavci nepomembnih referenčnih vrednosti ne bi smeli biti pod pretiranim upravnim bremenom. Navedeni upravljavci bi morali imeti v zvezi s svojimi nepomembnimi referenčnimi vrednostmi možnost, da odstopijo od nekaterih zahtev glede svoje organizacijske strukture. Poleg tega bi morali imeti določeni upravljavci referenčnih vrednosti, kadar je to upravičeno zaradi narave, obsega in zapletenosti njihovih dejavnosti, verjetnosti navzkrižja interesov med zagotavljanjem referenčne vrednosti in drugimi dejavnostmi upravljavca ter stopnje diskrecijske pravice pri zagotavljanju referenčne vrednosti, možnost, da v svojih ureditvah upravljanja ne navedejo postopka za imenovanje upravljalnega organa.
                  
               
                     (7)
                  
                  
                     Ta uredba temelji na osnutkih regulativnih tehničnih standardov, ki jih je Komisiji predložil Evropski organ za vrednostne papirje in trge (ESMA).
                  
               
                     (8)
                  
                  
                     ESMA je opravil odprta javna posvetovanja o osnutku regulativnih tehničnih standardov, na katerem temelji ta uredba, analiziral potencialne povezane stroške in koristi ter zaprosil za mnenje interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (2).
                  
               
                     (9)
                  
                  
                     Za zagotovitev skladnosti z datumom začetka uporabe člena 5 Uredbe (EU) 2019/2175 Evropskega parlamenta in Sveta (3), s katerim je bil členu 4 Uredbe (EU) 2016/1011 dodan odstavek 9, bi se morala ta uredba uporabljati od 1. januarja 2022 –
                  
               SPREJELA NASLEDNJO UREDBO:
         
            Člen 1
            Postopki odločanja, dodelitev funkcij in odgovornosti ter hierarhija notranjega poročanja
            
               1.   Ureditve upravljanja upravljavcev referenčnih vrednosti odobri upravljalni organ, če tak organ obstaja, v njih pa je na jasen in dobro dokumentiran način določeno vse od naslednjega:
               
                           (a)
                        
                        
                           postopki za sprejemanje vodstvenih odločitev;
                        
                     
                           (b)
                        
                        
                           organizacijska shema upravljavca referenčne vrednosti, ki določa, kako so funkcije in odgovornosti dodeljene osebam, ki so neposredno vključene v zagotavljanje referenčne vrednosti;
                        
                     
                           (c)
                        
                        
                           hierarhija notranjega poročanja.
                        
                     
            
               2.   Postopki iz točke (a) odstavka 1, kjer je ustrezno, zajemajo vse od naslednjega:
               
                           (a)
                        
                        
                           sestavo, vloge in odgovornosti upravljalnega organa in vseh povezanih odborov;
                        
                     
                           (b)
                        
                        
                           strukturo upravljalnega organa;
                        
                     
                           (c)
                        
                        
                           imenovanje upravljalnega organa.
                        
                     
            
               3.   Organizacijska shema iz točke (b) odstavka 1 določa vse funkcije, oddane v zunanje izvajanje znotraj in zunaj skupine upravljavca, in vse skupno osebje znotraj skupine upravljavca. V okviru ureditev upravljanja upravljavcev se pri dodeljevanju funkcij in odgovornosti zagotovi, da lahko osebe, ki opravljajo več funkcij ali sodelujejo v različnih odborih, namenijo dovolj časa funkcijam in odgovornostim, ki so jim dodeljene, in se jim ne prepreči, da bi svoje funkcije opravljale preudarno, pošteno in profesionalno.
               Za namene prvega pododstavka upravljavci upoštevajo število sestankov, na katerih mora zadevna oseba sodelovati, naravo posebnega položaja in s tem povezane odgovornosti osebe ter ali zadevna oseba opravlja katero koli drugo funkcijo ali dejavnost.
            
            
               4.   Ureditve upravljanja upravljavcev referenčnih vrednosti zagotavljajo jasen okvir prejemkov za vse osebe, ki so neposredno vključene v zagotavljanje referenčne vrednosti, ob upoštevanju funkcij in odgovornosti, ki so jim dodeljene.
            
            
               5.   Upravljavci referenčnih vrednosti se lahko odločijo, da ne bodo uporabljali točke (c) odstavka 2 in odstavka 4 v zvezi s svojimi nepomembnimi referenčnimi vrednostmi.
            
            
               6.   Upravljavci referenčnih vrednosti se lahko odločijo, da ne bodo uporabljali točke (c) odstavka 2 in odstavka 4, kadar je takšna možnost ustrezna in sorazmerna, ob upoštevanju naslednjega:
               
                           (a)
                        
                        
                           narave, obsega in zapletenosti dejavnosti upravljavca;
                        
                     
                           (b)
                        
                        
                           verjetnosti navzkrižja interesov med zagotavljanjem referenčne vrednosti in drugimi dejavnostmi upravljavca;
                        
                     
                           (c)
                        
                        
                           stopnje diskrecijske pravice pri zagotavljanju referenčne vrednosti.
                        
                     
         
         
            Člen 2
            Odgovornost
            
               1.   Ureditve upravljanja upravljavcev referenčnih vrednosti kot del svoje organizacijske strukture na jasen in dobro dokumentiran način določajo odgovornost naslednjih oseb:
               
                           (a)
                        
                        
                           oseb, odgovornih za odločitve, ki bi lahko pomembno vplivale na zagotavljanje referenčne vrednosti, zlasti kadar je sprejemanje teh odločitev preneseno;
                        
                     
                           (b)
                        
                        
                           oseb, odgovornih za objavo ali razkritje obstoječih ali potencialnih navzkrižij interesov v skladu s členom 4(5) Uredbe (EU) 2016/1011;
                        
                     
                           (c)
                        
                        
                           oseb, odgovornih za vzpostavitev posebnih postopkov notranjega nadzora za zagotovitev integritete in zanesljivosti zaposlenega ali osebe, ki določa referenčno vrednost, iz člena 4(8) Uredbe (EU) 2016/1011;
                        
                     
                           (d)
                        
                        
                           oseb, odgovornih za notranje poročanje o kakršnih koli okoliščinah, ki bi lahko povzročile navzkrižje interesov.
                        
                     
            
               2.   Upravljavci referenčnih vrednosti se lahko odločijo, da ne bodo uporabljali točke (d) odstavka 1 v zvezi s svojimi nepomembnimi referenčnimi vrednostmi.
            
         
         
            Člen 3
            Zahteve glede preglednosti
            
               1.   Ureditve upravljanja upravljavcev referenčnih vrednosti zagotavljajo, da se vsi njihovi poslovodje ali zaposleni in vse druge fizične osebe, katerih storitve so jim na voljo ali so pod njihovim nadzorom in ki so neposredno vključene v zagotavljanje referenčne vrednosti, zavedajo svojih odgovornosti in postopkov, ki jih je treba upoštevati za pravilno izvajanje teh odgovornosti.
            
            
               2.   Kadar je upravljavec referenčne vrednosti del skupine, ureditve upravljanja navedenega upravljavca podrobno opisujejo vse funkcije, povezane z vsemi zadevnimi storitvami in dejavnostmi pri zagotavljanju referenčne vrednosti, ki so bile v skladu s členom 10 Uredbe (EU) 2016/1011 oddane v zunanje izvajanje, med drugim tudi subjektom v skupini.
            
         
         
            Člen 4
            Začetek veljavnosti in uporaba
            Ta uredba začne veljati dvajseti dan po objavi v Uradnem listu Evropske unije.
            Uporablja se od 1. januarja 2022.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 6. maja 2021
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 171, 29.6.2016, str. 1.
         
            (2)  Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).
         
            (3)  Uredba (EU) 2019/2175 Evropskega parlamenta in Sveta z dne 18. decembra 2019 o spremembi Uredbe (EU) št. 1093/2010 o ustanovitvi Evropskega nadzornega organa (Evropski bančni organ), Uredbe (EU) št. 1094/2010 o ustanovitvi Evropskega nadzornega organa (Evropski organ za zavarovanja in poklicne pokojnine), Uredbe (EU) št. 1095/2010 o ustanovitvi Evropskega nadzornega organa (Evropski organ za vrednostne papirje in trge), Uredbe (EU) št. 600/2014 o trgih finančnih instrumentov, Uredbe (EU) 2016/1011 o indeksih, ki se uporabljajo kot referenčne vrednosti v finančnih instrumentih in finančnih pogodbah ali za merjenje uspešnosti investicijskih skladov, in Uredbe (EU) 2015/847 o informacijah, ki spremljajo prenose sredstev (UL L 334, 27.12.2019, str. 1).